Title: พระราชกฤษฎีกา จัดตั้งเทศบาลเมืองพนัศนิคม จังหวัดชลบุรี พุทธศักราช 2480

พระราชกฤษฎีกา
จัดตั้งเทศบาลเมืองพนัศนิคม
จังหวัดชลบุรี
พุทธศักราช ๒๔๘๐

ในพระปรมาภิไธยสมเด็จพระเจ้าอยู่หัวอานันทมหิดล
คณะผู้สำเร็จราชการแทนพระองค์
(ตามประกาศประธานสภาผู้แทนราษฎร
ลงวันที่ ๔
สิงหาคม พุทธศักราช ๒๔๘๐)
อาทิตย์ทิพอาภา
พล.อ.
เจ้าพระยาพิชเยนทรโยธิน
ตราไว้ ณ วันที่
๑๑ มีนาคม พุทธศักราช ๒๔๘๐
เป็นปีที่ ๔
ในรัชกาลปัจจุบัน

โดยที่เห็นสมควรจัดเขตชุมนุมชนในบางส่วนของตำบลพนัศนิคม
อำเภอพนัศนิคม จังหวัดชลบุรี ให้มีฐานะเป็นเทศบาลเมือง

คณะผู้สำเร็จราชการแทนพระองค์ในพระปรมาภิไธยสมเด็จพระเจ้าอยู่หัว
อาศัยอำนาจตามความในมาตรา ๔๒ แห่งพระราชบัญญัติจัดระเบียบเทศบาล พุทธศักราช ๒๔๗๖
จึงให้ตราพระราชกฤษฎีกาขึ้นไว้ ดังต่อไปนี้

มาตรา
๑  พระราชกฤษฎีกานี้ให้เรียกว่า พระราชกฤษฎีกาจัดตั้งเทศบาลเมืองพนัศนิคม
จังหวัดชลบุรี พุทธศักราช ๒๔๘๐

มาตรา ๒[๑]  ให้ใช้พระราชกฤษฎีกานี้ตั้งแต่วันประกาศในราชกิจจานุเบกษาเป็นต้นไป

มาตรา
๓  ให้ยกฐานะบางส่วนของตำบลพนัศนิคม
อำเภอพนัศนิคม จังหวัดชลบุรี ตามเขตที่กำหนดไว้ในมาตรา ๔ ขึ้นเป็นเทศบาลเมือง
มีนามว่า เทศบาลเมืองพนัศนิคม จังหวัดชลบุรี

มาตรา
๔  ให้กำหนดเขตเทศบาลเมืองพนัศนิคม
จังหวัดชลบุรีไว้ดังนี้ คือ
ด้านเหนือ ตั้งแต่หลักเขตที่ ๑
ซึ่งตั้งอยู่ที่ฟากตะวันออกของทางหลวงสาย ๒๒ ตอนพนัศนิคม - ฉะเชิงเทรา
ห่างจากมุมตะวันออกเฉียงเหนือของทางหลวงสาย ๒๒
เชื่อมกับถนนเข้าตลาดเป็นระยะวัดตามริมฟากตะวันออกของทางหลวงสาย ๒๒
ไปทางทิศเหนือเป็นระยะ ๗๖๐ เมตร จดหลักเขตที่ ๒
ซึ่งตั้งอยู่ที่ฟากตะวันตกของทางไปไล่หลักทอง ห่างจากหลักเขตที่ ๑ เป็นระยะ ๖๕๐
เมตรวัดได้ฉากกับฟากตะวันออกของทางหลวงสาย ๒๒ ไปทางทิศตะวันออก
จากหลักเขตที่
๒ หักได้ฉากกับฟากตะวันตกของทางไปไล่หลักทองไปทางทิศตะวันออกเฉียงใต้เป็นระยะ ๖๙๐
เมตร จดหลักเขตที่ ๓ ซึ่งตั้งอยู่ได้แนวเส้นตรงกับเขตด้านตะวันออกของบริเวณวัดพลับ
ด้านตะวันออก
จากหลักเขตที่ ๓
หักไปทางทิศใต้ได้แนวเป็นเส้นตรงกับเขตด้านตะวันออกของวัดพลับจดหลักเขตที่ ๔
ซึ่งตั้งอยู่ห่างจากมุมตะวันออกเฉียงใต้ของบริเวณวัดพลับระยะ ๘๐ เมตร
วัดเป็นเส้นตรงได้แนวกับหลักเขตที่ ๓
จากหลักเขตที่ ๔
หักไปทางทิศตะวันตกเฉียงใต้จดหลักเขตที่ ๕
ซึ่งตั้งที่มุมตะวันตกเฉียงใต้ของทางไปวัดโรมันเชื่อมกับทางไปนามะตูมหมอนนาง
ด้านใต้
จากหลักเขตที่ ๕ หักไปทางทิศตะวันตกเฉียงใต้ จดหลักเขตที่ ๖
ซึ่งตั้งอยู่ห่างจากมุมตะวันออกเฉียงใต้ของทางหลวงสาย ๒๒ เชื่อมกับถนนเข้าตลาดระยะ
๕๐๐ เมตรวัดเป็นเส้นตรงได้แนวกับหลักเขตที่ ๑ ตามฟากตะวันออกของทางหลวงสาย ๒๒
ไปทางทิศใต้
ด้านตะวันตก
จากหลักเขตที่ ๖ หักไปทางทิศเหนือเป็นเส้นตรงได้แนวกับหลักเขตที่ ๑
ตามฟากตะวันออกของทางหลวงสาย ๒๒ ไปทางทิศเหนือจนจดหลักเขตที่ ๑
ดังปรากฏในแผนผังท้ายพระราชกฤษฎีกานี้
ตามเส้นแนวเขตดังกำหนดไว้ในวรรคก่อนให้มีหลักย่อยปักไว้เพื่อแสดงแนวเขตด้วยตามควร

มาตรา
๕ 
ที่ดินหรือโรงเรือนสิ่งปลูกสร้างของผู้ใดเหลื่อมล้ำเข้ามาในเส้นเขตที่กำหนดไว้ในมาตรา
๔ แม้แต่ส่วนหนึ่งส่วนใด ให้ถือว่าที่ดินซึ่งติดต่อเป็นผืนเดียวกันนั้น หรือโรงเรือนสิ่งปลูกสร้างนั้น
ๆ อยู่ในเขตเทศบาลเต็มทุกส่วน

มาตรา
๖ 
ให้รัฐมนตรีว่าการกระทรวงมหาดไทยมีหน้าที่รักษาการให้เป็นไปตามพระราชกฤษฎีกานี้

ผู้รับสนองพระบรมราชโองการ
พ.อ.
พหลพลพยุหเสนา
นายกรัฐมนตรี

[เอกสารแนบท้าย]

๑. แผนที่ท้ายพระราชกฤษฎีกาจัดตั้งเทศบาลเมืองพนัศนิคม
จังหวัดชลบุรี พุทธศักราช ๒๔๘๐

(ดูข้อมูลจากภาพกฎหมาย)

พรพิมล/พิมพ์
๒ กันยายน ๒๕๔๖

นวพร/ศุภสรณ์
แก้ไข
๘
กันยายน ๒๕๔๖

ศรินรัตน์/ปรับปรุง
๑๓
เมษายน ๒๕๖๓

อรญา/ตรวจ
๙ มิถุนายน ๒๕๖๓

[๑] ราชกิจจานุเบกษา
เล่ม ๕๔/-/หน้า ๑๘๔๓/๑๔ มีนาคม ๒๔๘๐